ኖርዌይ ከኢትዮጵያ ጋር ያላትን ግንኙነት አጠናክራ እንደምትቀጥል ተገለጸ
ኖርዌይ ከኢትዮጵያ ጋር ያላትን ግንኙነት አጠናክራ እንደምትቀጥልየኖርዌይ ዓለም አቀፍ ትብብር ልማት ሚኒስትር ዳግ ኢንጌ ኡልስቲን ገለጹ፡፡ የኢፌዴሪ ውጭ ጉዳይ ሚኒስትር ዶክተር ወርቅነህ ገበየሁ የኖርዌይ ዓለም አቀፍ ትብብር ልማት ሚኒስትር ዳግ ኢንጌ ኡልስቲን ጋር በጽህፈት ቤታቸው ተወያይተዋል፡፡በውይይታቸው ወቅት ኖርዌይ ለኢትዮጵያ እያደረገች ያለውን ሁሉን አቀፍ ድጋፍ ዶክተር ወርቅነህ አድንቀዋል፡፡የኢትዮጵያና የኖርዌይ ግንኙነት በሁለቱ አገሮች የጋራ ጥቅም ላይ የተመሰረተ መሆኑን አስታውሰው ትብብሩ ተጠናክሮ አንደሚቀጥልም እምነታቸው መሆኑን ገልጸዋል፡፡ኢትየጵያ እያካሄደች ያለውን ሁሉን አቀፍ ለውጥ በተመለከተም ገለጻ አድርገዋል፡፡በኢትዮጵያ ታሪክ ውስጥ በውጭ ከሚኖሩ ኢትዮጵያዊያን፣ ከተፎካካሪ የፖለቲካ ፓርቲዎች፣ ከሚዲያ አካላት እና ከታጠቁ ሃይሎች ጋር በአገር ልማት ዙሪያ የጋራ መግባባት የተደረሰበት መሆኑንም በገለጻቸው ተናግረዋል፡፡በአፍሪካ ቀንድ አካባቢ ሰላምና መረጋገት እንዲሰፍን ኢትዮጵያ እያበረከተች ያለውን አስተዋጽኦ በተመለከተም አብራርተዋል።የኖርዌይ ዓለም አቀፍ ትብብር ልማት ሚኒስትር ዳግ ኢንጌ ኡልስቲን በበኩላቸው ጠቅላይ ሚኒስትር ዶክተር አብይ አህመድ በኢትዮጵያ ያመጡት ለውጥ በታሪክ ትልቅ ስፍራ የሚሰጠው መሆኑን ገልጸዋል።ሚኒስትሩ ኢትዮጵያ በሁሉም ዘርፍ እያደረገች ያለውን ለውጥ አድንቀው፣ ኖርዌይ ከኢትዮጵያ ጋር ያላትን ግንኙነት አጠናክራ ትቀጥላለች ብለዋል።ኖርዌይ በኢትዮጵያ የሚካሄዱ የትምህርት፣ የአካባቢ ጥበቃ፣ የዘላቂ ልማት እንዲሁም የሰላምና ፀጥታ ዘርፎች ላይ ድጋፍ በማድረግ ላይ ትገኛለች።ኢትዮጵያና ኖርዌይ ከ1939 ዓ.ም ጀምሮ ዲፕሎማሲያዊ ግንኙነት በመመስረት በሁለትዮሽና በባለብዙ መድረኮች በትብብር በመስራት ላይ ይገኛሉ።(ምንጭ፡-የውጭ ጉዳይ ሚኒስቴር ቃልአቀባይ ጽ/ቤት)